3. SAORGHLUAISEACHT CHAIPITIL

An Conradh ar an Aontas Eorpach;

An Conradh ag bunú an Chomhphobail Eorpaigh.

1. D'ainneoin na n-oibleagáidí faoi na Conarthaí ar a bhfuil an tAontas Eorpach fothaithe, féadfaidh an Ungáir na srianta arna leagan síos ina reachtaíocht atá ann tráth sínithe na hIonstraime seo maidir le háiteanna cónaithe tánaisteacha a fháil a choimeád ar bun go ceann cúig bliana ó dháta an aontachais.

Náisiúnaigh de na Ballstáit agus náisiúnaigh de na Stáit is páirtithe sa Chomhaontú ar an Limistéar Eorpach Eacnamaíoch a raibh cónaí orthu go dleathach san Ungáir ar feadh ceithre bliana leanúnacha ar a laghad, ní bheidh siad faoi réir fhorálacha na fomhíre sin roimhe seo ná aon nósanna imeachta eile seachas nósanna imeachta a bhfuil náisiúnaigh na hUngáire faoina réir. Le linn na hidirthréimhse, cuirfidh an Ungáir nósanna imeachta údaraithe i bhfeidhm le haghaidh áiteanna cónaithe tánaisteacha a fháil arna mbunú ar chritéir atá oibiachtúil, cobhsaí, trédhearcach agus poiblí. Cuirfear na critéir sin i bhfeidhm ar dhóigh neamhidirdhealaitheach agus ní dhifreálfaidh siad idir náisiúnaigh de na Ballstáit a bhfuil cónaí orthu san Ungáir.

2. Na toirmisc arna leagan síos síos ina reachtaíocht atá ann tráth sínithe na hIonstraime seo maidir le daoine nádúrtha nach bhfuil cónaí orthu san Ungáir nó nach náisiúnaigh di iad agus daoine dlítheanacha talamh talmhaíochta a fháil, féadfaidh an Ungáir, d'ainneoin na n-oibleagáidí faoi na Conarthaí ar a bhfuil an tAontas Eorpach fothaithe, iad a choimeád i bhfeidhm go ceann seacht mbliana ó dháta an aontachais. Ní fhéadfar i gcás ar bith cóir is lú fabhar ná mar a bhí ann ar dháta sínithe an Chonartha Aontachais a chur ar náisiúnaigh de na Ballstáit nó ar dhaoine dlítheanacha arna bhfoirmiú i gcomhréir le dlíthe Ballstáit eile i leith talamh talmhaíochta a fháil. Ní chuirfear ar chor ar bith cóir níos sriantaí ar náisiúnach de chuid Ballstáit ná ar náisiúnach tríú tír.

Náisiúnaigh de Bhallstát eile ar mian leo iad féin a bhunú mar fheirmeoirí féinfhostaithe agus a raibh cónaí orthu go dleathach san Ungáir, agus iad gníomhach san fheirmeoireacht, ar feadh trí bliana leanúnacha ar a laghad, ní bheidh siad faoi réir fhorálacha na fomhíre sin roimhe seo ná aon nósanna imeachta eile seachas nósanna imeachta a bhfuil náisiúnaigh na hUngáire faoina réir.

Déanfar athbhreithniú ginearálta ar na bearta idirthréimhseacha sin sa tríú bliain tar éis dháta an aontachais. Chuige sin, cuirfidh an Coimisiún tuarascáil faoi bhráid na Comhairle. Féadfaidh an Chomhairle, ag gníomhú di d'aon toil ar thogra ón gCoimisiún, a chinneadh an idirthréimhse atá sonraithe sa chéad fhomhír de phointe 2 a ghiorrú nó deireadh a chur léi.

Má chuireann an Ungáir nósanna imeachta um údarú i bhfeidhm le linn na hidirthréimhse le haghaidh talamh talmhaíochta a fháil, beidh siad bunaithe ar chritéir atá oibiachtúil, cobhsaí, trédhearcach agus poiblí. Cuirfear na critéir sin i bhfeidhm ar dhóigh neamhidirdhealaitheach agus ní dhifreálfaidh siad idir náisiúnaigh de na Ballstáit a bhfuil cónaí orthu san Ungáir.

Má tá fianaise leordhóthanach ann go mbeidh, tráth na hidirthréimhse a dhul in éag, suaitheadh tromchúiseach nó baol de ar mhargadh na hUngáire i dtalamh talmhaíochta, cinnfidh an Coimisiún, arna iarraidh sin don Ungáir, an idirthréimhse a fhadú ar feadh théimhse trí bliana ar a mhéad.

--------------------------------------------------